SKRIFTLIG FORESPØRGSEL P-1500/01

af Emmanouil Bakopoulos (GUE/NGL) til Rådet

(21. maj 2001)

Om: Sultestrejke blandt tyrkiske fængselsindsatte

I 180 dage har politiske fanger i tyrkiske fængsler gennemført sultestrejke i protest mod de nye fængsler (af type F), som den tyrkiske regering vil indføre, og som totalt isolerer de politiske fanger.

Hidtil har tyve personer mistet livet, uden at den tyrkiske regering har ændret sin holdning.

Hvor mange menneskeliv mener Rådet, at der endnu skal gå tabt, før det beslutter sig til at træffe effektive foranstaltninger over for dette land, der står for at skulle tiltræde Den Europæiske Union?

Jeg gør endvidere opmærksom på, at min skriftlige forespørgsel E-4111/00 af 18. december 2000 til Rådet, der har præcis det samme indhold, og som skulle besvares inden for seks uger ifølge artikel 44, stk. 6, i Parlamentets forretningsorden, endnu ligger ubesvaret.

Efter at have forhørt mig hos Parlamentets tjenestegrene, har jeg konstateret, at De til trods for at være blevet rykket gentagne (tre) gange, stadig ikke har villet nedlade Dem til at svare.

Ovennævnte er en fornærmelse mod Parlamentets arbejde, kompromitterer Rådet i høj grad, skaber alvorlig tvivl om dets objektivitet og indgyder den tanke, at der også andre steder end i Tyrkiet er problemer med demokratiet.

Mener Rådet måske, at Europa-Parlamentet ikke har nogen rolle at spille, og ville det så ikke være mere hæderligt at erklære det åbent, så formålsløs korrespondance kunne undgås?

Svar

(21. november 2001)

For så vidt angår forsinkelsen i forbindelse med Rådets afgivelse af svar på de ærede parlamentsmedlemmers forespørgsler henviser Rådet til det svar, det allerede har givet, navnlig på forespørgsel E-1299/00, E-1300/00 og P-1541/00.

Rådet beklager dybt, at sultestrejkerne i Tyrkiet stadig fører til tab af menneskeliv. Rådet har gentagne gange lagt pres på de tyrkiske myndigheder for at få dem til at træffe alle hensigtsmæssige foranstaltninger til at undgå yderligere dødsfald og at følge henstillingerne fra Europarådets Komité til Forebyggelse af Tortur ved at ændre lovgivningen og træffe praktiske foranstaltninger.

Rådet noterer sig, at den tyrkiske regering allerede har valgt at samarbejde med Europarådets Komité til Forebyggelse af Tortur, der indtil nu har været i Tyrkiet fire gange i anledning af sultestrejkerne. Der er blevet eller vil snart blive gennemført lovændringer, herunder også ændringer, der tager sigte på at reducere de indsattes isolation. Rådet appellerer til den tyrkiske regering om at gennemføre de nye love hurtigt i overensstemmelse med henstillingerne fra Komitéen til Forebyggelse af Tortur, idet Tyrkiets overholdelse af den europæiske konvention til forebyggelse af tortur er en af de kortfristede prioriteter i partnerskabsaftalen.

Rådet henviser også til, at en reform af fængselsvæsenet indgår som en mellemfristet prioritet i tiltrædelsespartnerskabet med Tyrkiet, der blev vedtaget af Rådet den 8. marts 2001.

Rådet og medlemsstaterne vil fortsætte med at rejse dette spørgsmål over for den tyrkiske regering som led i den forstærkede politiske dialog, som de senest gjorde det på samlingen i Associeringsrådet EF-Tyrkiet den 26. juni. Endvidere benytter Rådet og medlemsstaterne sig af deres kontakter med tyrkiske partnere, herunder den tyrkiske indenrigsminister og justitsminister, i Ankara og andre steder til klart at tilkendegive deres bekymring over sultestrejkerne.

Rådet noterer sig med tilfredshed det besøg, som medlemmer af Det Blandede Parlamentariske Udvalg EU-Tyrkiet for nylig aflagde i Ankara, og anser det for at være et vigtigt bidrag til de bestræbelser, som Europa-Parlamentet, Rådet og Kommissionen i forening udfolder for at tilskynde den tyrkiske regering til at fortsætte de politiske reformer og til at foretage sig det nødvendige for at bringe sultestrejkerne til ophør.